Jurinová, Erika, podpredsedníčka NR SR (2012-12-06):
Ďakujem pekne. Pán predseda, pán predsedajúci, pán minister, vážené kolegyne, kolegovia, dovoľte teda aj mne opäť prispieť pár vetami. Začala by som možno tým, čím končil kolega Lojzo, a teda podarilo sa mu kopnúť si pekne do nás. Lojzo, keby to tak bolo, ako hovoríš, tak už by si nebol podpredsedom výboru, teraz neviem akého, ale už by si tam nebol, hej. Takže prosím ťa, pozri si zákon, ako znie, a potom sa takto navážaj. No k tejto téme, o ktorej sa bavíme, bolo povedané skutočne veľa, ale rada zopakujem niektoré fakty, lebo si myslím, že opakovanie môže byť matkou múdrosti. Po toľkých týždňoch diskusií, kde ani jedna strana už teraz nemá záujem veľmi počúvať a v podstate všetci už len odrátavame dni do Vianoc, ťažko hovoriť o oduševnenosti diskutujúcich. Vždy pristupujem k práci otvorene so snahou hľadať konštruktívne riešenia. Ale spôsob, akým tento parlament v poslednej dobe fungoval, mi túto chuť zásadne uberá. Obdobie, je pravda, že nie je príliš žičlivé, a sám pán minister tvrdil, že toto je jeden z najkomplikovanejších rozpočtov, ktoré boli kedy predložené, a aj mu verím. Nerozumiem však tomu, že v týchto ťažkých časoch nie sme schopní vymeniť marketing za hľadanie najlepších riešení. Tento tón sľuboval sám premiér na začiatku volebného obdobia, je to jeho zodpovednosť. A zatiaľ mám, žiaľ, pocit, že zostalo len pri slovách. Prejdem však k samotnému materiálu. Nie som ekonóm, a preto nebudem tvrdiť, že je to zdrap papiera, ako som to počula pred viac ako rokom, dokonca aj dnes, aj keď v ňom je určite veľa chýb. Ale aj keby som tým ekonómom bola, netvrdila by som, že je v rozpočte všetko zbabrané a my by sme určite všetko robili inak. To skrátka nie je pravda a nemá zmysel hrať takéto divadlo. Aj keď je viac ako isté, že mnohé opatrenia, ktoré by viedli ku konsolidácii, by boli úplne iné. Ale obávam sa však, že divadlo naďalej hrá vládna strana. Hrala ho pred voľbami a hrá ho aj teraz. Pán premiér je skvelý politický komunikátor. Jeho volebný výsledok bol hviezdny a môže byť naň hrdý. Alebo, lepšie povedané, mohol by naň byť hrdý. Pán premiér pred voľbami a tesne po nich tvrdil, že prináša vládu istôt. Toto sme tu už takisto tisíckrát počuli, ale rada to budem opakovať, vládu, ktorá nebude robiť nepopulárne opatrenia pre obyčajných ľudí, vysporiada sa s krízou a všetci budú vlastne spokojní. Zásadné problémy našej krajiny vyriešite bezbolestne, alebo keď, tak si to odnesú veľké firmy, banky a bohatí. Máte pravdu v tom, že ľudia vám dali mandát robiť takúto politiku, ale vy takýto mandát neplníte. Oklamali ste ich. Zvýšenie daní sa dotkne každej jednej firmy, aj malého pekára od nás z Oravy, ktorý je na pokraji ziskovosti, aj každého jedného dohodára, ktorý sa snaží privyrobiť si pomocnými prácami, aj študentov, čo chcú pomôcť rodine popri štúdiu, a ak by sme chceli byť veľmi cynickí, aj zamestnancov v chránených dielňach, ktorým chcete radikálne siahnuť na podporu. A v úplnom konci aj gamblerov na úplnom sociálnom dne, ktorým dáte k alkoholu v pohostinstve ešte ako bonus výherný automat. Áno, k alkoholu. (Poznámka predkladateľa.) Nie, nie, nie, pán minister, treba počúvať. Opakujem, že vám nevyčítam všetky ťažké opatrenia, ktoré tuná prednášate, ktoré ste museli podniknúť, i keď mnohé z nich sú skutočne cynické. Mne nesmierne vadí, že ľuďom naďalej tvrdíte, že plníte svoje sľuby. Ak má byť politika o tomto, že pred voľbami sa urobí krásna kampaň, nasľubuje sa nemožné a po voľbách sa urobí pravý opak, ale prekryje sa to dobrým marketingom, tak sme na tom potom veľmi, veľmi zle. Pán premiér potom môže organizovať koľko len chce výjazdových rokovaní. Môže organizovať zúrivé tlačovky o zlých energetických monopoloch, ale obyčajný základný fakt, že robíte radikálne veci inak, ako ste sľúbili pred voľbami alebo v programovom vyhlásení vlády, neprekryjete. Toto má byť zákon, základom úspešnej politiky na Slovensku? Ďalšia vec, ktorá mi celkom nesedí na tejto vláde, je neexistencia akejkoľvek vízie, predstavy o budúcnosti. Iba nám predstierate, že vláda Slovensko niekam aktívne vedie, ale skôr nadobúdam pocit, že iba zahmlievate to, čo všetkých občanov čaká. Bojíte sa im otvorene povedať, že ťarcha konsolidovania sa dotkne i slabých, i chudobných. Pán premiér často aj oprávnene vyčítal, že predchádzajúca vláda bola rozhádaná, avšak podľa tejto logiky by som si predstavovala akcieschopnú dynamickú vládu, ktorá vo svojom prvom rozpočte predloží rozpočet, z ktorého budú jasné opatrenia na naštartovanie ekonomiky a riešenie zásadných problémov tejto krajiny. Namiesto toho máme k dispozícii mix nových politík, ktoré nám pomôžu prežiť ďalší rok, ale vyzerá to tak, ako keby ste sa už nestarali, čo bude o päť alebo o desať rokov. Čo chcete urobiť pre to, aby sa neopakovali protesty učiteľov? Čo urobíte pre to, aby na Slovensku začali rásť pracovné miesta aj bez miliónových investičných stimulov pre veľké firmy? Čo urobíte pre znižovanie administratívneho zaťaženia podnikateľov vrátane zjednodušenia daňového a odvodového systému? Alebo čo urobíte pre rozvoj malého a stredného podnikania? Všetko sú to veci z vášho programového vyhlásenia vlády. Máte možnosť robiť zásadné veci pre zlepšenie života v tejto krajine. Konajte! Alebo nám ukážte takéto veci vo vašom rozpočte! Čo sa týka rozvoja Slovenska, je to veľmi smutný pohľad. Vláda akoby absolútne rezignovala na svoju úlohu aktívne tvoriť politiku. Budúcnosť tejto krajiny je jedine v ľuďoch a v dobrom hospodárskom prostredí. Máme však ministra školstva, proti ktorému protestovali učitelia ešte pred tým, než nastúpil do svojej funkcie, o ministrovi hospodárstva počuť veľmi málo a očividne jeho agenda je podriadená určitým iným cieľom, a veľké investičné projekty a stratégiu rozvoja tejto krajiny bude mať na starosti minister, ktorý bol zodpovedný za Ski Tool. Vláda však dookola opakuje, musíme zostať v prvej skupine členských štátov Európskej únie, sme priatelia kohézie a keď všetko pôjde dobre, tak bude balík peňazí dostatočne veľký na dobrosrdečné rozdávanie peňazí pre spriaznené obce a skupiny občanov. A tohoto sa práve bojíme. V tomto momente mi napadá, že pomaly môžeme byť radi, že nám Európska únia hovorí, čo máme robiť, a my ako poslušní žiaci poslúchame, lebo inak by naša politika bola naozaj o prázdnych heslách a istotách a výjazdových rokovaniach vlády. Na Slovensku ako keby zastal čas. Jediná vec, ktorú musíme robiť, je nájsť dosť peňazí na prerozdeľovanie. Jemne by som sa pozrela aj na kapitolu ministerstva práce, sociálnych vecí a rodiny. Človek by si povedal, že v tejto oblasti bude radosť pozerať sa na plány tohto rezortu na najbližší rok, ale opak je pravdou. Vláda tento rok spravila niekoľko opatrení, ktoré radikálne zaťažia prácu vo všetkých oblastiach. Hovorím samozrejme o daniach a odvodoch. Som na druhej strane rada, že oblasť nezostala zasiahnutá uberaním zdrojov, ba práve dochádza k ich navyšovaniu. Čo síce hovorí o dôležitosti tohto rezortu, no na druhej strane sa obávam efektívnosti využitia prostriedkov, ktorými si vláda často dala za cieľ také méty, ktoré môžu zostať len na papieroch práve preto, že nevedno odmerať ich efektivitu, alebo kvôli už uskutočneným zmenám v daňovom a odvodovom systéme budú niektoré projekty ťažko udržateľné. Sledujem, aké zákony sa chystá vláda v nasledujúcom roku otvárať. A so záujmom budem sledovať, akým spôsobom ich budete i uzatvárať. Už teraz môžem len dúfať, že opatrenia, ktoré pôvodne mala zámer vláda robiť v oblasti služieb zamestnanosti, konkrétne chránených dielní, ktorá môže veľmi ťažkým spôsobom zasiahnuť do života handicapovaným ľuďom, či pôjdete v trende až likvidácie chránených dielní alebo prideľovania financií komisiami, v rukách ktorých budú osudy týchto ľudí. Tak to by bolo totálne likvidačné a smerujúce opäť len ku klientelizmu a uprednostňovaniu. Vo všetkých troch najdôležitejších oblastiach tohto ministerstva dochádza k navýšeniu zdrojov, teda rodina, inklúzia, zamestnanosť. Je to spolu o 8,77 %, čo súvisí určite s vašou snahou uspieť v politike zamestnávania mladých a vyučených, ale pre mňa to nie je zárukou, že máte úprimnú snahu o zlepšenie životnej úrovne občanov po prijatých daňovo-odvodových opatreniach. V rodinnej politike rozpočtovo zostávate približne na rovnakých sumách. Dokonca počítate i s valorizáciou. Druhý pilier ste okresali, ako sa len dalo, a tým je vízia slušných dôchodkov do budúcnosti takmer žiadna. Ale aspoň terajší dôchodcovia budú mať Vianoce. Zdroje z Európskej únie v tejto oblasti sú veľmi vysoké. Až mám dojem, že ak by neboli, nebolo by čo rozdeľovať. V oblasti inklúzia je takisto nárast takmer o 2,5 percenta. Ide o všetky dávky a kompenzácie. Tu pripravujete len malé kozmetické úpravy zákonov, aj keď skutočnou reorganizáciou by sa mohlo ušetriť na iné oblasti. Program pomoci v hmotnej núdzi sa rozpočtuje v súvislosti s predpokladom o 2,07 mil. eur nižšie. A chcela by som v tom vidieť skutočne adresnosť dávok, i keď poslednými úpravami zákona to určite nedosiahnete. Ďalej ste zabudli, páni ministri, že je viac ako isté, keďže i z vašich úst sme to veľakrát počuli, že ekonomická situácia budúci rok bude veľmi ťažká, tak zabudli ste na predpoklad, že zamestnanosť bude stúpať a že pravdepodobne príde k zvýšeniu nezamestnanosti. Z akých zdrojov chcete túto oblasť pokryť, to tak isto neuvádzate. S týmto ste jednoducho nerátali. Finančne to nemáte nijako kryté. Mám pocit, že až príliš sa spoliehate na presun financií na politiku zamestnanosti. Politika zamestnanosti predpokladá nárast o 83 percent, veľmi veľký. A zopakujem, bude záležať, ako nastavíte parametre na prerozdeľovanie týchto peňazí, aby sa neminuli účinku. Aby to nebolo len o tom, že to bude náhrada za dávku bez aktívneho uvedenia na trh práce alebo aktívneho vytvorenia pracovného miesta. Pán minister, kolegyne, kolegovia, rozumiem, že prostredie je nesmierne ťažké. Dnes ste sa stretli so šéfom OECD, tak ako nám premiér a pán minister hovoril. A všimli ste si, aký bol titulok v novinách? Citujem názov článku „Šéf OECD radí Ficovi: musíte zmeniť dane“. Sám vás upozorňuje, na čo sa máte zamerať. Upozornil však aj „na štruktúru daní, ktorá by sa mala zmeniť tak, aby bola menej škodlivá pre ekonomický rast“. To je všetko citát. „Všade vo svete sa totiž pristupuje skôr k nižšiemu zaťažovaniu, zaťažovaniu práce a vyššiemu zdaňovaniu spotreby či majetku. Prispieva to totiž k vytváraniu nových pracovných pozícií, ktoré sú potrebné pre ekonomický rast. To všetko je potrebné si dať do perspektívy, aby sme dokázali rozmýšľať do budúcnosti v dlhodobom horizonte,“ dodal Gurria. Toľko k dnešnému stretnutiu. (Výkrik v sále.) Nemáte! Vy zaťažujete najmä prácu, zaťažujete najmä prácu. Asi by o tom nebol zbytočne rozprával. Takže som rada, že slová terajšej opozície potvrdil aj šéf OECD. Vy sám nás kritizujete od A po Z, pán minister, alebo pán premiér, keď ste boli, kritizovali ste nás, keď ste boli v opozícii, keď ste vy boli v opozícii. Teraz, keď sme my v opozícii, tak sme skutočne očakávali, že vaša radikálna kritika a zdanlivé jasné poznanie toho, čo treba robiť v kombinácii s výraznou väčšinou v parlamente, bude základom pre úplne iné výkony vlády. Uznávam, je to prvý rok, ste len v úvode svojho vládnutia. Tento rozpočet a celkovo vaše plány ďalšieho roka, ktorých tento rozpočet je základom, zatiaľ hodnotím ako veľké nenaplnenie očakávaní a divadlo pre voličov. Ak však budeme aj o rok v úplne rovnakej situácii, bude to absolútnym zlyhaním sociálnej demokracie. Podčiarkujem, že vami pripravený rozpočet je absolútne nereálny. A najhoršie na tom je, že vy to viete. Preto nemôžem podporiť tento návrh. Ďakujem veľmi pekne.